paragraph_text: Karstologija - znanstveno bavljenje kršem. Naziv joj dolazi od riječi karst, što je izvorno zemljopisni pojam za slovensko-talijansku pokrajinu Kras, u kojoj je krš prvo znanstveno zapažen i izučen. Od zemljopisnog naziva izraz je prešao put do međunarodnog termina za struku (krasoslovje - karstologija). Obično se za početak karstologije uzima djelo «Das Karstphänomen» (Beč, 1893.) Jovana Cvijića, knjiga koja je prva sistematizirala i na jednom mjestu opisala najvažnije krške pojave: škrape, vrtače, doline, polja i krš jadranske obale. U karstologiji je usvojeno niz izraza koje potječu iz «dinarskih» kultura kao što su dolina, hum, kamenica, polje, ponor i sl.